|  |  |
| --- | --- |
|  | MK Logo  **СОБРАНИЕ** |

**Мешовит парламентарен комитет**

15-ти состанок

**НАЦРТ-ЗАПИСНИК**

Скопје, 19-20 септември 2018 година

**Собрание**

Состанокот почна на 19 септември во 15.30 часот, со воведното обраќање на г. Горан МИЛЕВСКИ, копретседавач на Мешовитиот парламентарен комитет (ЕУ-МК МПК). Господин МИЛЕВСКИ ги поздрави реномираните гости, г. ПЕТЕРЛЕ , копретседавач на ЕУ-МК МПК, г. ЖЕРНОВСКИ, заменик министер за надворешни работи, амбасадорот ЖБОГАР и сите присутни пратеници. Отворајќи го 15-тиот состанок на МПК, г. МИЛЕВСКИ го поздрави воспоставувањето на праксата за редовно одржување на состаноци во овој формат а бројноста на пратениците ја оцени како потврда за интересот на Европскиот парламент за земјата како силен поддржувач, пријател и промотор, за што изрази искрена благодарност.

**1. Усвојување на нацрт-агендата**

Нацрт-агендата беше усвоена без измени.

**2. Усвојување на записникот од 14-тиот состанок на ЕУ-МК МПК одржан на 7-8 февруари 2018 година во Стразбур**

Записникот беше усвоен без измени.

**3. Отворање на 15-тиот состанок на МПК од г. Горан МИЛЕВСКИ и г. Алојз ПЕТЕРЛЕ.**

Во својот воведен говор, копретседавачот г. МИЛЕВСКИ истакна дека од послледно одржаниот состанок во Стразбур, Владата и Собранието, успешно го заокружија реформскиот план 3-6-9 и ги реализираа неопходните реформи а се заокружи и еден долготраен и историски процес на помирување со Грција, со потпишување на договор кој треба да ни ги отвори вратите за членство во НАТО и Европската унија. Тој нагласи дека ЕУ интеграциите ќе останат да бидат стратешки приоритет на Владата и на Собранието на земјата, кои ќе останат посветени кон исполнување на сите реформски чекори во приоритетните области како и во однос на обврските од Спогодбата за стабилизација и асоцијација а при тоа, се очекува поддршка од сите меѓународни пријатели во конечната финализација на евроатлантските аспирации и интеграции на земјата.

Господин ПЕТЕРЛЕ ги поздрави учесниците и истакна дека една недела пред одржувањето на 15 состанок на МПК во Скопје, имал чест во Европскиот парламент да ги слушне премиерот Заев и премиерот Ципрас кои искажале волја да преземат чекори кои ќе стават крај на поларизацијата, да воспостават подобри односи и заедно да работат на европската перспектива. Според г. ПЕТЕРЛЕ, на граѓаните им останува на да ја искористат можноста која е многу важна за иднината на земјата. Тој нагласи дека Собранието ќе има многу активности пред себе, но изрази задоволство што политичките сили во земјата ја подржуваат оваа агендата. Изрази надеж дека иднината ќе биде според очекувањата на граѓаните.

**4. Размена на мислења со Владата, со Советот на Европската унија и на Европската комисија;**

Господин ЖЕРНОВСКИ истакна дека овој состанок, организиран вторпат оваа година, се одржува во исклучително важен политички момент за земјата - во пресрет на референдумот. Тој информираше дека активностите на Владата во изминатата година се одвиваа на два колосека: спроведувањето на длабоки и одржливи внатрешни реформи во владеењето на правото и градењето на независни институцуии, како и обновување на позицијата на земјата во меѓународните односи, примарно преку унапредување на добрососедските односи. Господин ЖЕРНОВСКИ изрази задоволство што во периодот на кампањата за референдумот проектот за интеграција во Европската унија ги обединува сите по етничка линија. Тој информираше дека за првпат, се води заедничка кампања, за првпат има заеднички билборди, со иста кауза, со исто значење и на македонски и на албански јазик. Оваа демонстрација на единство, оцени г. ЖЕРНОВСКИ, ја прави земјата Европа во мало и претставува гаранција дека таа ќе биде и членка на Европската унија и членка на НАТО. На крајот, г. ЖЕРНОВСКИ изрази благодарност за безрезервната и континуирана поддршка од Европскиот парламент во институционална смисла и од пратениците индивидуално.

Госпоѓа Калинка ГАБЕР истакна дека Владата забрзано работи на обновување на изгубената доверба на граѓаните во способноста државата да ги надминува предизвиците пред кои е исправена. Во однос на евроинтеграциите иинформираше за успешната реализација на планот 3-6-9 измината година и постигнатиот напредок во приоритетните области. Госпоѓа ГАБЕР нагласи дека со цел обезбедување на континуитет и фокус на реформите по состанокот на Советот на ЕУ и препораките кои земјата ги доби и издвојувањето на 4те приоритетни области, Владата работи на финализирање на планот 18 со кој се продолжува со имплементација на итните реформски приоритети и испорачување на дополнителни одржливи резултати во областа на правосудството, безбедносните и разузнавачките служби, реформата на јавната администрација и борбата против организираниот криминал и корупцијата. Владата продолжува да работи на реализација на препораките од годишниот извештај за земјата на Европската комисија во сите поглавја. Ова се прави, истакна г-ѓа ГАБЕР за до следниот јуни на сите земји членки кои имаа некакви забелешки и сомневања околу прогресот што земјата го има направено во изминатата година, да им бидат дадени аргументи дека земјата заслужува да започне преговори. Информираше и скорешното започнување на скрининг процесот во поглавјето 23.

Господин Самуел ЖБОГАР изрази чест да ги претставува на состанокот комесарот Хан и госпоѓата Могерини, кои неодамна во Скопје изразија силна подршка од институциите на ЕУ за заедничаката европска иднина. Господин ЖБОГАР забележа дека меѓусебните односи напредуваат со добра брзина. Тој нагласи дека добрососедските односи се еден од принципите на ЕУ и во таа насока ги поздрави договорите со Бугарија и Грција како и посветеноста кон реформи, поради кои сега има видлив напредок на европскиот пат. МПК, рече г. ЖБОГАР, односно пратениците од двата парламенти многу придонесоа во овој процес. ЕУ е голем подржувач на реформските заложби на земјата, особено во областа на владеењето на правото, и ќе продолжи да ја потсетува земјата за потребата од реформирање. Господин ЖБОГАР информираше за заеднички проекти, како програмата ЕРАЗМУС + која им овозможи на над 5000 млади луѓе да учат и работат низ цела Европа, потоа инфраструктурните проекти, потоа проекти за подобрување на животната средина, во областа на земјоделството, промоцијата на културното наследство и подобрување на туризмот. ЖБОГАР рече дека сака да ја види земјата рамноправен член со сите права и обврски во семејството на Европската унија.

**5. Следење на реформскиот процес: резултати од Планот 3-6-9 и новиот реформски План 18; со акцент врз реформи во судството, изборните реформи, реформи во системот за разузнавање, борбата против корупцијата и организираниот криминал и работата на СЈО**

На оваа тема се обратија г-ѓа МИРАКОВСКА и г. КЕЛАМ.

Госпоѓа МИРАКОВСКА нагласи дека Планот 3-6-9 во делот на Собранието, имаше за цел да ја унапреди меѓупартиската соработка меѓу позицијата и опозицијата и на тој начин да го обезбеди потребниот компромис за значителни реформи кои бараат двотретинско мнозинство, како и да ја интензивира соработката со граѓанското општество во процесот на донесување на закони. Таа информираше дека Собранието го донесе Кодексот за етичко однесување, и дека една од следните задачи кои претстојат е измена на Деловникот на Собранието со цел цел да се зајакне неговата самостојност, да се подобри неговото функционирање како претставнички дом на граѓаните, да се овозможи поголема вклученост на граѓанскиот сектор во законодавниот процес и да се подобри неговата видливост и одговорност пред јавноста. Госпоѓа МИРАКОВСКА забележа дека со реализацијата на Планот 3-6-9 и во очекување на Планот 18, политичките партии уште еднаш го потврдија консензусот да работат заедно за земјата да напредува кон членството во ЕУ, свесни дека политичкиот дијалог е суштината на секој демократски процес кој треба да обезбеди одржливост, кохезивност и инклузивност во општеството, а Собранието како и останатите институции, демонстрираше капацитет да се соочи со предизвиците и во следната фаза на својот евроинтегративен пат.

Гопсодин Туне КЕЛАМ нагласи дека е потребна соработка на домашниот фронт , за национална, егзистенцијална и суштинска цел а тоа е членство во ЕУ и НАТО, зашто незачленувањето значи продолжување на несигурноста. Затоа, г. КЕЛАМ повика на спроведување на реформите и исполнување на целите. Тој рече дека зајакната динамика на реформите и фактот дека работите се движат напред делуваат охрабрувачки. Ја пофали соработката со невладините огранизации, реформата на јавната администрација, го нотираше и напредокот во слободата на изразување и подобрувањето на медиумската клима, но ја пренесе и пораката од средбата со новинарите дека недостасува плурализам во медиумите.

Агендата беше поделена на пет потточки.

**Реформите во судството**

Првата потточка ја опфати темата за реформите во судството а свои обраќања имаа г. МЕМЕДИ и г. ПЕТЕРЛЕ.

Господинот Реџеп МЕМЕДИ зборуваше за ефикасно, независно судство, ослободено од притисоци како предуслов за функционална демократија. Тој информираше дека кон крајот на 2017 година Владата ја усвои Стратегијата за реформа на правосудниот сектор за периодот 2017-2022 со Акциски план, со која се даваат правци за надминување на недостатоците од нормативен и институционален карактер. Господин МЕМЕДИ истакна дека реформите и усогласувањето на судскиот систем со европските стандарди е значаен елемент за кој постои консензус помеѓу сите парламентарни партии во Собранието, но главен елемент во процесот на градење на здрав и одржлив систем е практичната имплментација на сите законски норми.

Господин ПЕТЕРЛЕ истакна дека држава која нема ефикасно судство не може да смета на странски инвестиции или развој на економијата и токму затоа Европската комисија обрнува големо внимание на овој сектор и бара реформи кои ќе доведат навистина до независно судство. Тој забележа дека секој напор за реформа на судството е поздравуван, особено кога тоа е вклучено во планот 3-6-9 и повика на континуитет на напорите и до целосна имплемнетација на планот за реформи.

**Борба против организираниот криминал**

На втората потточка обраќање имаа г. ВЕЛКОВСКИ и г-ѓа СПИРАКИ.

Господин Диме ВЕЛКОВСКИ истакна дека борбата против организираниот криминал и корупција е ефикасна кога истрагите се иницираат и водат на законит начин, според принципите на објективност и непристрасност. Тој информираше за Стратегијата на Владата за зајакнување на капацитетите за спроведување финансиски истраги и конфискација на имот, која содржи и акциски план, за законските измени и дополнувања за заштита на укажувачите, за измени на Законот за спречување на корупцијата, со цел за редефинирање на статусот и составот на Државната комисија за спречување на корупцијата, нејзините надлежности и цели, специјализиран кадар и опрема, а со цел нејзината работа да биде ефикасна и ефективна, потранспарентна и независна од политичко влијание.

Госпоѓа Марија СПИРАКИ, фокусирајќи се на борбатата против корупцијата, рече дека иако во сите говори беше искажан оптимизам за состојбата во земјата, сепак во последниот извештај на Европската комисија се нотираат проблеми како корупцијата, нетранспратентноста и борбата против организиарниот криминал. Таа нагласи дека според Извештајот, корупцијата во многу смегменти останува да биде проблем и дека очекува видливи резултати наместо розева реалност. Според неа, земјата не е подготвена за започнување на преговори со ЕУ. Таа нагласи дека иако нејзината партија, Нова демократија нема да гласа за Договорот од Преспа, сепак ќе бидат тука за да ѝ помогнат на земјата да се справи со предизвиците и да стане членка на ЕУ во согласност со копенхашките критериуми.

**Работата на СЈО**

За третата потточка на присутните учесници им се обрати г. КИТЕВ

Господин Бетиане КИТЕВ рече дека конечно започнаа судските рочишта по сите обвиненија поднесени од страна на СЈО и одобрени од страна на судот. Тој нагласи дека во надлежност на СЈО се предмети кои се од пошироко општествено значење и во кои откривањето и утврдувањето на вистината е од исклучителен јавен интерес и интерес за граѓаните. Господин КИТЕВ истакна дека до истекувањето на законскиот мандат на СЈО треба да се направат соодветни подготовки за прилагодување на законските норми со кои би се овозможила интеграција на ова Јавно обвинителство во Јавното обвинителство.

**Изборни реформи**

За четвртата потточка се обрати г. МИЛОШОСКИ.

Господин Антонио МИЛОШОСКИ направи споредба меѓу изборното законодавство и изборните реформи на една страна и кампањата за претстојниот референдум на друга страна, односно она што е на хартија и она што е во пракса. Забележа дека Владата преку декларација се обврза дека нема да се дозволи заплашување и притисок врз администрацијата но дека во пракса постојат примери на закани. Владата усвои и упатство за забрана за употреба на државни ресусрси за време на кампања, но и тоа не се почитува, односно се користат простории, возила и адмнистрација за кампањата. Господин Антонио МИЛОШОСКИ повика попрецизно да се забележуваат ваквите пропусти и договорот со Грција да не се користи за да се злоупотребуваат изборните норми. Во однос на референдумот информираше дека, во консултации со гласачите, избира да го бојкотира референдумот, како законско право според член 7 од Законот за референдум.

**Реформи во системот за разузнавање**

Пред присутните се обратија г-ѓа ЗАТУРОСКА и г-ѓа ПЕТИР.

Госпоѓа Лилјана ЗАТУРОСКА информираше дека за реформата на безбедносните и разузнавачките служби се формираше работната група сочинета од претставници од релевантните институции, опозицијата и стручната јавност, која го подготви Планот на мерки и активности за надминување на слабостите во постоечкиот систем на следење на комуникациите, а во интерес на гарантирање на законитоста, заштитата на човековите права и безбедноста на државата и граѓанинот. Таа нагласи дека реформите се спроведуваат конкретно и на терен, согласно утврдена динамика за потребните промени, со крајна цел за враќање на довербата во системот. Таа, исто така извести дека во транспарентна постапка со информирање и консултација на стручната и пошироката јавност донесен е пакетот закони неопходни за реформа на системот за следењето на комуникациите, и тоа Законот за следење на комуникациите; Законот за Оперативно техничката агенција (ОТА); Законот за изменување и дополнување на Законот за електронски комуникации и Законот за измени и дополнување на Законот за класифицирани информации. .

Госпоѓа Маријана ПЕТИР истакна дека иако е направен извесен напредок, има задоцнувања а препораките на високата експретска група не се спроведени. Таа нагласи дека формирањето на Оперативно техничката агенција не го отсранува монополот што го има Управата за безбедност и контраразузнавање, а укажа и на недостаток на транспарентност и координација меѓу тие што работат на реформите на безбедносниот систем како и недостаток на размена на аналитички податоци меѓу разузнавачките служби. Госпоѓа ПЕТИР нагласи дека земјата е дел од европското семејство и дека заслужува да стане членка на Европската унија но дека тоа треба да се направи без пречки и уцени.

Во дебатата што следуваше во однос на Договорот со Грција беше изразена надеж дека двете држави ќе гледаат во иднината и ќе ги заборават национализмите. Исто така, беше спомната можноста за промена на изборнииот модел, односно земјата да биде една изборна единица со цел и помалите политички партии да имаат пратеници во Собранието и тоа со отворени листи, како највисок степен на демократијата. Во однос на референдумот беше истакнато дека никој не смее да влијае на граѓаните како да гласаат и дека тој не треба да има било какви партиски бои. Беше нагласена подршката од сите политички партии во Европскиот парамент за Договорот со Грција, кој беше оценет како компромис. Беше подвлечена важноста на парламентарниот надзор врз безбедносните служби, како и зајакнување на борбата против корупцијата. Беше поздравена демократската атмосфера во Собранието и постигнатиот напредок нотиран во извештаите на ЕУ.

Следниве членови учествуваа во дебатата: г. МИЛЕВСКИ (пратеник), г-ѓа ЛАЗАРЕВСКА (пратеник), г. МИЛОШОСКИ (пратеник),г. ПАПАДИМУЛИС (европратеник),г. ХАУАРТ (европратеник),г. ИЛИОСКИ (пратеник**),** г. КРАМЕР (европратеник),г-ѓа БОРЗАН (европратеник)**.**

**6. Извештај за дијалогот Жан Моне**

Обраќања имаа г. КУКАН и г. ФЛЕКЕНШТАЈН.

Господинот КУКАН информираше за активносите во рамките на дијалогот Жан Моне, во покрај него се вклучени и европратениците Вајгл и Флекенштајн во соработка со комесарот Хан, а кој има за цел да го олесни на дијлогот помеѓу политичките партии. Првата рунда на дијалогот доведе до усвојување на етичкиот кодекс и постигнати резултати за Деловникот на Собранието. Господинот КУКАН истакна дека се работи на подготвувањето на втората рунда на преговорите за актуелни теми. Беше предложено да се подобри вклученоста на малите партии, имено оние кои се дел од владејачката коалиција. Господинот ФЛЕКЕНШТАЈН истакна дека се надева дека дијалогот ќе произведе резултати и во иднина.

**7. Состојбата во медиумите**

Пред присутните се обрати г-ѓа ЛАЗАРЕВСКА.

Госпоѓа ЛАЗАРЕВСКАнагласи дека слободата на медиумите и правото на независно, точно и навремено известување се од клучно значење за градење на јавното мислење, подигнување на јавната свест и контролата на работата на државните и јавните функционери. Таа истакна дека е потребно да се направи терен преку регулативата но и преку развивањето на демократските и етичките принципи медиумуте да имаат простор независно и професионално да си ја вршат својата работа. Госпоѓа ЛАЗАРЕВСКА рече дека во услови кога постои искрена желба за квалитетно менување на состојбите, процесот на усвојување на новата легислатива е блокирана поради неприципиелната политика на опозицијата и поради тоа нема независен јавен сервис.

Во дебатата која следеше беше нагласено дека опкружувањето за слобода на медиумите, не само во Македонија, туку во глобални услови стана посложено и поважно стана да се биде прв одколку да се биде точен. Беше забележено дека извесен напредок постои, но и дека не е доволно сериозна полициската акција за нападите врз новинарите. Европратениците констатираа дека состојбата со медиумите не е задоволителна дури ни во регионален контекст. Беше заклучено дека силните независни институции се клучни за обезбедување на слободата на изразување.

Следниве членови учествуваа во дебатата: г. ХАУАРД (европратеник), г-ѓа ПЕТИР (европратеник).

**8. Добросооседски односи и регионална соработка**

Пред присутните се обратија г. Ејуп АЛИМИ и г. Димитриос ПАПАДИМУЛИС.

Господинот АЛИМИ истакна дека земјата промовира нов пристап кон соседите со цел за надминување на долгогодишните отворени прашања, преку градење на пријателски билатерални односи и унапредување на соработката во областите кои се од суштинска важност за стабилноста и одржливиот развој на регионот, и тоа зголемената поврзаност во областа на транспортот, енергијата, мобилноста на младите, заштитата на животната средина, прекуграничната соработка, борбата против организираниот криминал и корупцијата. Тој нагласи дека со ратификацијата на двата билатерални договори со Бугарија и Грција се покажа храброст, лидерство, дипломатија и искрени намери и се покажа дека отворените прашања можат да се решат со дијалог и отворен пристап. Господин АЛИМИ изрази и благодарност до меѓународната заедница и до европратениците за нивната подршка и подвлече дека регионалната соработка претставува суштинска претпоставка за успешна интеграција во Европската унија и НАТО.

Господин ПАПАДИМУЛИС истакна дека добрососедските односи и регионалната соработка се еден од критериумите за приклучување кон Европската унија. Тој оцени дека по потпишувањето на Договорот од Преспа билатерланите односи се подигнати на повисоко позитивно ниво, се внесува нова динамика во односите и има нов политички приод заснован на дијалог и заемна доверба и почитување кој влијае на целиот регион. Заменик-претседателот на ЕП ПАПАДИМОУЛИС подвлече дека Балканот треба да покаже позитивен пример заснован на соработка, помирување и регионален развој и изрази уверување дека ЕП е подготвен да й помогне на земјата и на нејзините граѓани во овој процес. Копретседавачот на ЕУ-МК, ПЕТЕРЛЕ, потврди дека добрососедските односи се од суштинско значење за духот на ЕУ.

**9. Усвојување на препораките**

Препораките од 15-тиот состанок на ЕУ-МК МПК беа усвоени.

**10. Други точки на агендата**

Немаше други точки на агендата.

**11. Датум и место на наредниот состанок на МПК**

Беше предложено наредниот состанок на Мешовитиот парламентарен комитет да се одржи во термин кој допоплнително ќе биде утврден.

Состанокот заврши во 11: 00 часот.